钦定古今图书集成/历象汇编/历法典/第009卷 > 隋一
## 钦定古今图书集成/历象汇编/历法典/第009卷 > 隋一

### 文帝开皇四年春正月颁新历

按《隋书文帝本纪》云云。　按《律历志》，高祖作辅，方行
禅代之事，欲以符命曜于天下。道士张宾揣知上意，
自云元相洞晓星历，因盛言有代谢之征。又称上仪
表非人臣相，由是大被知遇，恒在幕府。及受禅之初，
擢宾为华州刺史，使与仪同刘晖、骠骑将军董琳、索
卢县公刘祐、前太史上士马显、太学博士郑元伟、前
保章上士任悦、开府掾张彻、前荡边将军张膺之、校
书郎衡洪建、太史监候粟相、太史司历郭翟、刘宜、兼
筭学博士张干叙、门下参人王君瑞荀隆伯等，议造
新历，仍令太常卿卢贲监之。宾等依何承天法，微加
增损。四年二月，撰成奏上。高祖下诏曰：“张宾等存心
筭数，通洽古今，每有陈闻，多所启沃。毕”功表奏，具已
披览。使后月复育，不出前晦之宵；前月之馀，罕留后
朔之旦。减朓就朒，悬殊旧准。月行表里，厥途乃异，日
交弗食，由循阳道，验时转筭，不越纤毫。逖听前修，斯
秘未启。有一于此，实为精密。宜颁天下，依法施行。